b'\n_START_ARTICLE_\nKlaus Schulze\n_START_PARAGRAPH_\nKlaus Schulze (s. 4. elokuuta 1947 Berliiniss\xc3\xa4) on saksalainen elektronisen musiikin s\xc3\xa4velt\xc3\xa4j\xc3\xa4 ja esitt\xc3\xa4j\xc3\xa4. H\xc3\xa4n on soolourallaan julkaissut yli 40 levy\xc3\xa4 30 vuoden aikana, ja h\xc3\xa4nt\xc3\xa4 pidet\xc3\xa4\xc3\xa4n yhten\xc3\xa4 alan t\xc3\xa4rkeimmist\xc3\xa4 edustajista._NEWLINE_Vuonna 1969 Schulze soitti Tangerine Dreamin ensimm\xc3\xa4isell\xc3\xa4 levyll\xc3\xa4 rumpuja. 1970 h\xc3\xa4n perusti Ash Ra Tempel -ryhm\xc3\xa4n. Vuonna 1972 ilmestyi ensimm\xc3\xa4inen soololevy, Irrlicht. Levy\xc3\xa4 pidet\xc3\xa4\xc3\xa4n yh\xc3\xa4 klassikkona. Muita tunnettuja levyj\xc3\xa4 ovat Moondawn (1976), Dune (1979) ja In Blue (1995). Usein Schulzen musiikki on ohjelmamusiikkia, eli kappaleet kuvaavat jotain tapahtumaa, henkil\xc3\xb6\xc3\xa4 tai muuta asiaa. H\xc3\xa4n kuuluu niihin muusikoihin, jotka tekiv\xc3\xa4t ambientia jo ennen koko tyylilajin varsinaista olemassaoloa.'